ໃນວັນທີ 16 ເມສາ, ທ່ານ ຟ້າມບິ່ງມິງ, ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດຫວຽດນາມ ໄດ້ເຂົ້າຮ່ວມກອງປະຊຸມທາງອອນລາຍຂັ້ນລັດຖະມົນຕີການຕ່າງປະເທດ ກ່ຽວກັບຫົວຂໍ້ການຮ່ວມມືສາກົນ ໃນການປ້ອງກັນ ແລະ ຄວບຄຸມ ການລະບາດພະຍາດ COVID-19 ພາຍໃນຂອບຂອງສະຫະພັນ ເພື່ອລັດທິຫລາຍຝ່າຍ.
ເຂົ້າຮ່ວມກອງປະຊຸມມີລັດຖະມົນຕີກະຊວງການຕ່າງປະເທດ 26 ປະເທດເອີລົບ, ອາຊີ - ປາຊີຟິກ, ອາເມລິກາລາຕິນ ແລະ ອາຟຼິກກາ ເພື່ອແນໃສ່ຊຸກຍູ້ຄວາມສາມັກຄີກັນເພື່ອພ້ອມກັນຜ່ານຜ່າໂລກລະບາດ Covid – 19 ແລະ ປຶກສາຫາລືມາດຕະການໜູນຊ່ວຍ, ເພີ່ມທະວີບັນດາລະບອບຫຼາຍຝ່າຍ, ພິເສດແມ່ນອົງການອະນາໄມໂລກ (WHO) ເພື່ອໃຫ້ບັນດາອົງການນີ້ປະຕິບັດພາລະກິດຂອງຕົນໃຫ້ເປັນຢ່າງດີ.
ທ່ານ ຟ້າມບິ່ງມິງ, ຮອງນາຍົກລັດຖະມົນຕີ ຫວຽດນາມ ໄດ້ແບ່ງປັນວ່າເຖິງແມ່ນວ່າ ຫວຽດນາມ ໄດ້ມີຄວາມມານະພະຍາຍາມຢ່າງຕັ້ງໜ້າ ແລະ ທັນການ ໃນການຕອບໂຕ້ການລະບາດຂອງພະຍາດໂຄວິດ - 19, ຫາກຍັງກໍ່ໄດ້ປະຕິບັດຫຼາຍມາດຕະການ ເພື່ອໜູນຊ່ວຍວິສາຫະກິດ, ປະຊາຊົນ, ໂດຍສະເພາະ ແມ່ນ ຜູ້ອອກແຮງງານ ແລະ ຜູ້ທຸກຍາກ. ດ້ວຍບັນດາຄວາມມານະພະຍາຍາມດັ່ງກ່າວ, ທ່ານຟ້າມບິ່ງມິງ ຢັ້ງຢືນວ່າ ມາຮອດປະຈຸບັນ, ຫວຽດນາມ ໄດ້ຄວບຄຸມພະຍາດໂດຍພື້ນຖານແລ້ວ, ມີໜ້ອຍກວ່າ 300 ກໍລະນີຕິດເຊື້ອ ແລະ ຍັງບໍ່ມີຜູ້ເສຍຊີວິດ.
ເພື່ອໃຫ້ປະຊາຄົມສາກົນຮັບມືກັບໂລກລະບາດພະຍາດ COVID-19 ໄດ້ຢ່າງມີປະສິດທິຜົນ, ທ່ານຟ້າມບິ່ງມິງ, ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ຫວຽດນາມ ໄດ້ວາງອອກ ຂໍ້ສະເໜີຢ່າງລະອຽດ 4 ຂໍ້ ເປັນຕົ້ນຄື:
ທີໜຶ່ງ, ເພີ່ມທະວີຄວາມສາມັກຄີສາກົນ ແລະ ການຮ່ວມມືຫຼາຍຝ່າຍ ກັບບົດບາດເປັນໃຈກາງຂອງສະຫະປະຊາຊາດ ແລະ ອົງການອະນາໄມໂລກ WHO; ເພີ່ມທະວີການເຄື່ອນໄຫວ ຂອງ WHO ຢ່າງມີປະສິດທິຜົນເພື່ອແນໃສ່ຮັບປະກັນຄວາມອາດສາມາດໃນການໜູນຊ່ວຍບັນດາປະເທດພວມພັດທະນາ. ໃນຄວາມສາມາດຂອງຕົນ, ຫວຽດນາມ ຈະມານະພະຍາຍາມ ແລະ ພ້ອມແລ້ວທີ່ຈະສະໜອງບັນດາເຄື່ອງອຸປະກອນການແພດ ທີ່ຜະລິດຢູ່ປະເທດຫວຽດນາມ, ເພື່ອຮ່ວມມືກັບທົ່ວໂລກ ໃນການປ້ອງກັນການລະບາດພະຍາດ COVID-19.
ທີສອງແມ່ນເພີ່ມທະວີການແບ່ງປັນຂໍ້ມູນຂ່າວສານ, ບົດຮຽນ, ໝາກຜົນຂອງການຄົ້ນຄ້ວາ. ທີສາມແມ່ນຮຽກຮ້ອງໃຫ້ຢຸດຕິບັນດາການເຄື່ອນໄຫວທີ່ກໍ່ຜົນສະທ້ອນຕໍ່ຄວາມມານະພະຍາຍາມຮັບມືກັບໂລກລະບາດ, ແລະ ທີສີ່ແມ່ນສ້າງແຜນການພັດທະນາ ພາຍຫຼັງສິ້ນສຸດໂລກລະບາດ Covid – 19 ດ້ວຍຈຸດສຸມແມ່ນສົມທົບນະໂຍບາຍ ແລະ ມາດຕະການເພື່ອກະຕຸກຊຸກຍູ້ການເຕີບໂຕເສດຖະກິດ, ການຄ້າ ແລະ ການລົງທຶນ, ຮັກສາຕະຫຼາດການເງິນໃຫ້ເປັນປົກກະຕິ ແລະ ຟື້ນຟູຄວາມໄວ້ເນື້ອເຊື່ອໃຈຂອງວິສາຫະກິດ ແລະ ປະຊາຊົນ.
ຄຳຮຸ່ງ